बिटिसि बिसायख’थिखौ लानानै जा समाव बायदि राजखान्थि हानजाफोरनि गेजेराव फोसावदिंनाय हाबाफारिया गोख्रोंनिफ्राय गोख्रों जागासिनो दं बे समावनो समबाराव बागसा जिल्लानि 25नं बागानपारा बियाबनि सिङाव थानाय आंगारधवायाव बि पि एफ हानजानि मोनसे बिसायख’थि फोसावदिं मेल जानानै थाङो। बागानपारा ब्लक बि पि एफनि नेहाथारी कालिन्द्र बैश्यआ गुदि हमनाय बे मेलखौ बेखेवनानै होयो बि पि एफनि मावफुं नेहाथारि प्रबिन बर’आ। बेखेवनाय बिबुंथियाव बिथां बर’आ बुङोदि, बि पि एफ हानजाया बि टि सिखौ 25 बोसोर खुंनानै रुफाथि बोसोर फालिगोन। बिथाङा बुंबावोदि, बि पि एफ हानजाया जादों बि टि सि ओनसोलनि गासै हारि- माहारिनि मोनसे फोथायथाव हानजा। जायनि थाखाय बि पि एफ हानजाया ओनसोलनि गासै हारि- माहारिखौ खौसे खालामनानै गासै जौगाथाइनि थाखाय खामानि मावनो हादों। दिनै जायफोर सुबुङा बि टि सि ओनसोलखौ जौगायाखै होननानै बुंदों एबा जौगानायखौ नुवाखै बिसोरहा मेगन गैया। जायफोर सुबुंहा मेगन गैया बिसोरसो बेबादि बाथ्राखौ बुङो।